Document ID: 32010R0468

KOMISIJOS REGLAMENTAS (ES) Nr. 468/2010
2010 m. gegužės 28 d.
kuriuo sudaromas neteisėtą, nedeklaruojamą ir nereglamentuojamą žvejybą vykdančių laivų ES sąrašas
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2008 m. rugsėjo 29 d. Tarybos reglamentą (EB) Nr. 1005/2008, nustatantį Bendrijos sistemą, kuria siekiama užkirsti kelią neteisėtai, nedeklaruojamai ir nereglamentuojamai žvejybai, atgrasyti nuo jos ir ją panaikinti, iš dalies keičiantį reglamentus (EEB) Nr. 2847/93, (EB) Nr. 1936/2001 ir (EB) Nr. 601/2004 bei panaikinantį reglamentus (EB) Nr. 1093/94 ir (EB) Nr. 1447/1999 (1), visų pirma į jo 27 ir 30 straipsnius,
kadangi:
(1)
Reglamento (EB) Nr. 1005/2008 V skyriuje nustatyta neteisėtą, nedeklaruojamą ir nereglamentuojamą žvejybą vykdančių laivų (NNN žvejybą vykdančių laivų) identifikavimo tvarka ir tokių laivų ES sąrašo sudarymo tvarka. To reglamento 37 straipsnyje nustatyti veiksmai, kurių reikia imtis prieš į tokį sąrašą įtrauktus laivus.
(2)
Remiantis Reglamento (EB) Nr. 1005/2008 27 straipsniu, į ES sąrašą turi būti įtraukti Komisijos nustatyti NNN žvejybą vykdantys laivai.
(3)
Remiantis to reglamento 30 straipsniu, į ES sąrašą turėtų būti įtraukti ir laivai, kurie įtraukti į regioninių žuvininkystės valdymo organizacijų patvirtintus NNN žvejybą vykdančių laivų sąrašus.
(4)
Kol Komisija tiesiogiai nustatys kitus laivus, vykdančius neteisėtą, nedeklaruojamą ir nereglamentuojamą žvejybą, ES sąraše bus tik laivai, įtraukti į regioninių žuvininkystės valdymo organizacijų patvirtintus NNN žvejybą vykdančių laivų sąrašus.
(5)
Šiame reglamente numatytos priemonės atitinka Žuvininkystės ir akvakultūros vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Šiame reglamente NNN žvejybą vykdančių laivų ES sąrašas reiškia neteisėtą, nedeklaruojamą ir nereglamentuojamą žvejybą vykdančių laivų sąrašą, kaip nustatyta Reglamento (EB) Nr. 1005/2008 27 straipsnyje.
2 straipsnis
NNN žvejybą vykdančių laivų ES sąrašas pateikiamas priede.
Šis reglamentas įsigalioja septintą dieną nuo jo paskelbimo Europos Sąjungos oficialiajame leidinyje.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje 2010 m. gegužės 28 d.

Labels: 11
6